**Reverie**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stau culcat privind printre arini

cum se-ntinde apa-nvolburată

peste gândurile care-mi vin

dintr-o lume ce-mi părea uitată.

Şi revăd măceşii înfloriţi

adunându-şi crengile-ncărcate

sub alunii stând nedumeriţi

lângă zidul rupt de la cetate.

Înlăuntru parcă te zăresc,

la fereastră stând îngândurată,

ultimul vlăstar de os domnesc,

în trecutul năruit uitată.

Gândul îmi aleargă înapoi

să ajung la tine pe terasă –

oare ce s-a întâmplat cu noi? –

nu mai eşti precum erai, crăiasă!

Îmi vorbeşti cu glasul abătut,

cu privirea-ntoarsă într-o parte,

vorbele sunt grele ca un lut

adunat din zeci de oale sparte.

Şi deodată simt şi înţeleg

că ce-a fost dispare dintr-odată,

cugetul se zbate în talveg

într-o albie de râu secată.

Dar rămân să te aştept pe mal,

vei mai coborî de la cetate ?...

Te zăresc în tristul carnaval

căutând iubiri neconsolate.